**DÔVODOVÁ SPRÁVA**

**A. Všeobecná časť**

Cieľom návrhu zákona, ktorým sa mení a dopĺňa zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, je reflektovať na prebiehajúce hodnotenia vnútorných systémov zabezpečovania kvality vysokoškolského vzdelávania vo vzťahu k neukončeným habilitačným konaniam a inauguračným konaniam a vo vzťahu k podávaniu žiadostí o akreditáciu študijných programov.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, v súlade s právom Európskej únie a v súlade s nálezmi Ústavného súdu Slovenskej republiky.

Návrh zákona nemá vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, vplyvy na manželstvo, rodičovstvo a rodinu, na informatizáciu spoločnosti ani na služby verejnej správy pre občana.

**B. Osobitná časť**

**K Čl. I**

**K bodom 1 a 3**

V nadväznosti na neukončené hodnotenie vnútorných systémov zabezpečovania kvality vysokoškolského vzdelávania sa navrhujú dočasne odstrániť limitácie vysokých škôl pri podávaní žiadostí o akreditáciu nových študijných programov.

**K bodu 2**

Navrhovaná úprava reaguje na skutočnosť, že vysoké školy nateraz neprešli hodnotením vnútorných systémov zabezpečovania kvality vysokoškolského vzdelávania a nie je reálny predpoklad očakávať, že do termínu uvedeného v zákone budú tieto procesy ukončené. V nadväznosti na uvedené, je potrebné vysporiadať sa s habilitačnými konaniami a inauguračnými konaniami, ktoré prebiehajú, a do termínu uvedeného v zákone nebudú ukončené.

Cieľom návrhu je jednoznačné vymedzenie okruhu habilitačných konaní a inauguračných konaní, ktoré sa k novourčenému termínu za podmienok uvedených v zákone skončia, a tých habilitačných konaní a inauguračných konaní, ktoré sa po tomto termíne dokončia podľa predchádzajúcej právnej úpravy.

**K Čl. II**

Účinnosť sa navrhuje od 1. augusta 2024, vzhľadom na termín vyplývajúci z § 40 ods. 5 zákona č. 269/2018 Z. z., a teda potrebu, aby zmeny boli účinné ešte pred jeho uplynutím.